b'\n_START_ARTICLE_\nRaul Hilberg\n_START_SECTION_\nBakgrunn\n_START_PARAGRAPH_\nRaul Hilberg var s\xc3\xb8nn av en polsk-rumensk j\xc3\xb8disk sm\xc3\xa5handler; begge foreldre stammet fra Galizien. I mars 1938 opplevde han i Wien Anschluss, det vil si at det nasjonalsosialistiske Tyskland annekterte \xc3\x98sterrike. Etter barndommen i \xc3\x98sterrike m\xc3\xa5tte han flykte med sin familie i april 1939. Reisen gikk via Frankrike og Cuba til USA, hvor familien bosatte seg i Brooklyn. Han ble mobilisert som soldat og kom tilbake til Europa i slutten av andre verdenskrig. Ettersom han kunne tysk, ble han knyttet til amerikanernes dokumentasjonssenter og kom blant annet over Adolf Hitlers personlige bibliotek.\n_START_SECTION_\nHistoriker\n_START_PARAGRAPH_\nEtter krigen begynte han med \xc3\xa5 studere historie under to tyske emigranter som var professorer ved Columbia University, sosialhistorikeren Hans Rosenberg og statsviteren Franz Neumann. Han fikk med tiden en midlertidig ansettelse i 1951 med \xc3\xa5 arbeide med krigsdokumentasjonsprosjektet som ble ledet av Fritz Epstein.  Han tok doktorgraden i 1955, men hadde store problemer med \xc3\xa5 f\xc3\xa5 arbeidet utgitt. Han ble tilsatt ved University of Vermont i 1955 og beholdt sin stilling der til han ble professor emeritus i 1991.\n_START_SECTION_\nForskning om j\xc3\xb8deutryddelsen\n_START_PARAGRAPH_\nRaul Hilberg brukte hele sitt liv til \xc3\xa5 forske p\xc3\xa5 holocaust, et begrep han for \xc3\xb8vrig ikke likte, men etter hvert tok i bruk. Han viste at massemordet p\xc3\xa5 j\xc3\xb8dene ikke var sentralisert, men at alle delene av nazistaten var involvert. Utryddelsen av j\xc3\xb8dene i Europa skjedde p\xc3\xa5 samme m\xc3\xa5te i alle land: Brennemerking, separasjon, fratatt rettigheter og eiendom, deportasjon til konsentrasjonsleirer og gasskammer. Dette skjedde i et juridisk spr\xc3\xa5k og forhold som gjorde at sv\xc3\xa6rt f\xc3\xa5 eller ingen protesterte. _NEWLINE_Hannah Arendt st\xc3\xb8ttet seg p\xc3\xa5 Hilbergs forskning da hun skrev Eichmann i Jerusalem. En rapport om ondskapens banalitet. I sin selvbiografi mer enn antyder Hilberg at han oppfattet deler av Arendts bok som et rent plagiat av hans forskning, uten at kilder ble oppgitt.'